সর্বশেষ ভাইভা দিয়েছি রূপালী ব্যাংকে সিনিয়র অফিসার পদে। বেশ লম্বা সময় ভাইভা বোর্ডে রাখা হয়েছিল। প্রথমেই একটি প্রশ্ন করে আমাকে বিব্রত করেছিলেন। বলেছিলেন, মেয়ে হয়ে কিভাবে ব্যাংকে চাকরি করবেন? উত্তর দিয়েছিলাম, কর্মক্ষমতার বিচারে ছেলেদের তুলনায় মেয়েরা একেবারেই পিছিয়ে নেই। আমি আমার মেধা ও যোগ্যতা কাজে লাগিয়ে চাকরি করব। একজন নারী প্রধানমন্ত্রী হয়ে দেশ চালাচ্ছেন, আমিও ব্যাংকে চাকরি করতে পারব। আমার উত্তরটি শুনে তাঁরা খুবই খুশি হয়েছিলেন। পরে ব্যাংকিং কার্যক্রম নিয়ে প্রশ্ন করেছিলেন। এটিএম কার্ড কী, ব্যাংকে সাধারণত কী কী কাজ হয়ে থাকে, আধুনিক ব্যাংকের ধারণা প্রথম কোথায় পাওয়া যায়, ডেবিট কার্ড ও ক্রেডিট কার্ডের মৌলিক পার্থক্য কী? প্রতিটি প্রশ্নের উত্তর ঠিকঠাক দিতে পেরেছিলাম বলেই চাকরিটি হয়েছিল। ২০১৪ সাল থেকে এখানেই কাজ করছি। ব্যাংকিং সেক্টরে কাজ করে সত্যি ভালো লাগছে।